# ***SONČNA PESEM ALI HVALNICA STVARSTVA***

1Najvišji, vsemogočni, dobri Gospod,  
tebi hvala, slava in čast in ves blagoslov (prim. Raz 5,12-13).  
2Tebi, najvišjemu, edinemu pristoji  
in nihče ni vreden tebe imenovati.

3Hvaljen, moj Gospod, z vsemi tvojimi stvarmi (prim. Ps 102,22; Tob 8,7; Dan 3,57),  
posebno s soncem, velikim bratom (prim. Ps 148,3; Dan 3,62),  
ki razsvetljuje dneve in nas.  
4Lepo je in v velikem sijaju žari.  
Tebe, Najvišji, odseva (prim. Raz 1,16).

5Hvaljen, moj Gospod,   
v sestri luni in zvezdah (prim. Ps 148,3; Dan 3,63);  
ustvaril si jih na nebu jasne, dragocene in lepe.

6Hvaljen, moj Gospod, v bratu vetru in zraku (prim. Dan 3,65),  
v oblačnem in jasnem, sploh vsakem vremenu (prim. Ps 148,4),  
s katerim ohranjaš svoje stvari.

7Hvaljen, moj Gospod, v naši sestri vodi (prim. Dan 3,77; Ps 148,4);  
mnogo koristi ponižna, dobra in čista.

8Hvaljen, moj Gospod, v našem bratu ognju,  
v katerem nam noč razsvetljuješ;  
lep je in vesel in krepak in močan.

9Hvaljen, moj Gospod, v naši sestri zemlji (prim. Dan 3,74),  
ki nas kakor mati hrani in nam gospodinji  
in prinaša različno sadje in pisane rože z zelenjem (prim. Ps 148,9; Dan 3,76).

10Hvaljen, moj Gospod, v onih,  
ki zaradi tvoje ljubezni odpuščajo  
in prenašajo slabosti in trpljenje.  
11Blagor njim, ki ostanejo v miru,  
zakaj ti, Najvišji, jih boš kronal (prim. Jak 1,2.12).

12Hvaljen, moj Gospod, v naši sestri smrti,  
ki ji nihče v življenju ne uide (prim. Rim 5,12).  
13Gorje njim, ki umrjejo v smrtnem grehu,  
a blagor njim, ki počivajo v tvoji najsvetejši volji (prim. Raz 14,13),  
zakaj druga smrt jim ne bo mogla storiti žalega (prim. Raz 2,11; 20,2).

14Hvalite in poveličujte mojega Gospoda  
in zahvalite se mu in služite mu v veliki ponižnosti (prim. Apd 20,19).

*(Prevod: Vital Vodušek)*